1. **PRPPUNERILE PRIMITE -** înregistrate cu nr. DGRUJRP/102358/13.05.2024

Ministerul Mediului, Apelor și Pădurilor a publicat „Proiectul componentei inițiale a Planului de selecție a candidaților pentru pozițiile de membri în Consiliul de Administrație al Regiei Naționale a Pădurilor - Romsilva 2024-2028”. Selecția se va face în baza OUG nr. 109/2011 privind guvernanța corporativă a întreprinderilor publice, cu legislația complementară aferentă.

Normele de aplicare a ordonanței, HG nr. 639 din 27 iulie 2023, stipulează faptul că, în cadrul procedurii de selecție, „pe baza dosarelor de candidatură complete, depuse în termen, comisia de selecție și nominalizare alcătuiește lista lungă, care are caracter confidențial”. Următoarea etapă în procedura de selecție este întocmirea listei scurte, pentru care nu există nicio precizare în actul normativ referitoare la confidențialitatea sa, așa cum este în cazul listei lungi.

Prin modificările aduse OUG nr. 109/2011 și, în consecință, și Normelor de aplicare (HG. Nr. 639/2023), s-a introdus, ca ultim pas al procesului de selecție, întocmirea raporului final, rezultat în urma interviului susținut de candidații de pe lista scurtă și care, potrivit actului normativ, este „documentul care cuprinde rezultatul evaluării fiecărui candidat de pe lista scurtă în procedura de selecție, clasamentul acestora și punctajele obținute în conformitate cu criteriile de evaluare, precum și modul în care, colectiv, candidații propuși corespund profilului consiliului”. Acest raport final ar urma să fie dat publicității, dar cu precizarea că trebuie să respecte prevederile Regulamentului general privind protecția datelor.

Regulamentul general privind protecția datelor recunoaște dreptul la informare, astfel că, în preambulul Regulamentului se precizează: „prelucrarea datelor cu caracter personal ar trebui să fie în serviciul cetățenilor. Dreptul la protecția datelor cu caracter personal nu este un drept absolut; acesta trebuie luat în considerare în raport cu funcția pe care o îndeplinește în societate și echilibrat cu alte drepturi fundamentale, în conformitate cu principiul proporționalității”.

În cele din urmă, procedura de selecție în cauză se referă la desemnarea adminstratorilor unei avuții publice, care sunt pădurile de stat. În acest context, este firesc ca populația să fie informată despre cine ar putea să decidă soarta pădurilor proprietate publică și despre evoluția unei astfel de proceduri. În plus, lipsa transparenței față de cetățeni este de natură să producă suspiciuni legate de o eventuală manipulare a selecției.

Pe de altă parte, nici candidații nu ar trebui să fie împotriva publicării numelor lor și a biografiei (CV), pentru că scopul lor este de a accede la această funcție importantă, cea de administrator al Regiei Naționale a Pădurilor. De altfel, legea impune publicarea numelui și a CV-ului pe pagina de internet a regiei. Ar trebui să fie un motiv de mândrie că pot concura pentru un astfel de post.

În cazul precedentelor proceduri de selecție inițiate pentru desemnarea administratorilor Romsilva au fost folosite date cu caracter personal mult mai sensibile decât numele candidaților și CV-ul acestora. Pentru aceasta, candidații au semnat un Consimțământ privind prelucrarea datelor cu caracter personal. Astfel, prin același formular, se poate crea baza legală și pentru publicarea numelor și a CV-urilor fiecărui candidat de pe lista scurtă și din raportul final.

În aceste condiții, publicația XXXX XXXXXXXXX solicită modificarea Proiectului prezentat, prin introducerea obligativității publicării listei scurte, așa cum este ea definită de OUG nr. 109/2011 („cuprinde cel puțin 2 și cel mult 5 candidați pentru fiecare post de administrator al întreprinderii publice, elaborată de comisia de selecție și nominalizare, precum și punctajul obținut de fiecare candidat în urma aplicării criteriilor de selecție”).

În consecință, XXXX XXXXXXXXX solicită ca și raportul final să fie făcut public cu precizarea numelor candidaților.

Vă mulțumesc.

1. **RĂSPUNSUL LA PROPUNERILE PRIMITE**

Referitor la propunerile publicației XXXX XXXXXXXXX înregistrate la Ministerul Mediului, Apelor și Pădurilor cu nr. DGRUJRP/102358/13.05.2024, arătăm că procedura de recrutare a membrilor Consiliului de Administrare al Regiei Naționale a Pădurilor – ROMSILVA se desfășoară în conformitate cu prevederile Ordonanței de urgență a Guvernului nr. 109/2011 privind guvernanța corporativă a întreprinderilor publice, aprobată cu modificări și completări prin Legea nr. 111/2016, cu modificările și completările ulterioare.

La art. 20 alin. (4) din Normele metodologice pentru stabilirea criteriilor de selecţie a membrilor consiliilor de administraţie/supraveghere ale întreprinderilor publice, de întocmire a listei scurte pentru fiecare post, a clasamentului acestora, a procedurii privind numirile finale, precum şi pentru stabilirea altor măsuri necesare implementării prevederilor Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobate prin Hotărârea Guvernului nr. 639/2023, se prevede explicit că lista lungă are un caracter confidențial. În ceea ce privește lista scurtă menționăm că aceasta conține același tip de informații ca și lista lungă și ca urmare a necesității respectării principiilor prevăzute la art. 5 din Regulamentul nr. 679 din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), acestea nu vor fi publicate.

În ceea ce privește raportul final: “După emiterea avizului conform al AMEPIP, [raportul](https://lege5.ro/App/Document/geztqojugezde/normele-metodologice-pentru-stabilirea-criteriilor-de-selectie-a-membrilor-consiliilor-de-administratie-supraveghere-ale-intreprinderilor-publice-de-intocmire-a-listei-scurte-pentru-fiecare-post-a-cla?d=2024-03-11) [final](https://lege5.ro/App/Document/geztqojugezde/normele-metodologice-pentru-stabilirea-criteriilor-de-selectie-a-membrilor-consiliilor-de-administratie-supraveghere-ale-intreprinderilor-publice-de-intocmire-a-listei-scurte-pentru-fiecare-post-a-cla?d=2024-03-11) se publică pe pagina de internet a autorității publice tutelare, a întreprinderii publice și a AMEPIP, cu respectarea prevederilor Regulamentului general privind protecția datelor”, așa cum este prevăzut la art. 22 alin. (8) din Normele metodologie mai sus invocate.

Referitor la transparența cu privire la persoanele ce vor ocupa poziția de membru în Consiliul de Administrare al Regiei Naționale a Pădurilor – ROMSILVA, conform art. 5 alin. (10) din Ordonanța de urgență a Guvernului nr. 109/2011 privind guvernanța corporativă a întreprinderilor publice, aprobată cu modificări și completări prin Legea nr. 111/2016, cu modificările și completările ulterioare: “Lista membrilor consiliului de administrație și CV-ul fiecărui administrator se publică, în termen de 5 zile de la numire, pe întreaga durată a mandatului acestora, prin grija președintelui consiliului de administrație, pe pagina de internet a regiei autonome”, astfel încât orice persoană interesată le poate studia.

Pentru a asigura transparența procedurii de recrutare a membrilor CA ai Regiei Naționale a Pădurilor – ROMSILVA, vom comunica cu celeritate tuturor persoanelor interesate informații care nu se află sub incidența normativelor invocate, care respectă principiile privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date și care nu se încadrează în categoria documentelor clasificate.

Având în vedere prevederile legale invocate, propunerile înregistrate cu nr. DGRUJRP/102358/13.05.2024 de modificare a “Proiectului componentei inițiale a planului de selecție a candidatilor pentru pozițiile de membri în consiliul de administrație al Regiei Naţionale a Pădurilor – ROMSILVA 2024-2028” vor fi respinse.